**KÖZZÉTÉTEL: 2020. NOVEMBER 12. 15:00 ÓRAKOR**

**A Ford összekapcsolt flottakezelési eszközei segítik az elektromos járműparkok optimalizálását és javítják a járművek biztonságát**

* A Ford megkönnyíti az európai flottaüzemeltetők és vállalkozások számára az elektromos járművekre való zökkenőmentes áttérést; ehhez új, a teljes flottát lefedő energiafogyasztás- és járműellenőrző eszközöket kínál, amelyek egyszerűen kezelhető alkalmazásokon vagy internet-alapú kezelőfelületeken keresztül használhatók
* Az elektromos járművekhez kínált új megoldások révén, illetve az elektromos hajtással kapcsolatos adatok (például az energiafogyasztás, a feltöltés sebessége) ismeretében a flottakezelők optimalizálhatják a működési költségeket és az autók kihasználtságát
* A flottaszintű elektromosjármű-adatok mellett a Ford további megoldásokat is bevezet a Ford Telematika kínálatában, többek közt a járművek távoli ellenőrzését állásidőben, valamint a beépített, valós idejű Sofőrsegítő rendszert, ami a SYNC 4 beszéd-asszisztensén keresztül működik

**DUNTON, Egyesült Királyság, 2020. november 12.** – Bár az E-Transit várhatóan már önmagában is javítani fogja a haszongépjármű-üzemeltetők termelékenységét, a Ford a flottakezelőknek szánt eszközök kínálatát is bővíti, amelyek részletes adatokat szolgáltatnak az elektromos járművek működéséről, segítik az autók praktikus töltését, előre ütemezett klimatizálását, javítják a biztonságot és a sofőrök teljesítményét.

A Ford Commercial Solutions új, flottaszintű energiafogyasztás-figyelő és járműkezelési eszközei könnyen kezelő alkalmazásokon és internet-alapú kezelőfelületeken keresztül használhatók; a Ford ezzel is megkönnyíti az európai flottaüzemeltetők és vállalkozások számára az elektromos járművekre való zökkenőmentes áttérést. Mindez már 2020 tavaszán a vásárlók rendelkezésére áll majd, amikor az E-Transit megjelenik a márkakereskedésekben.

“A tudás hatalom és a Ford lehetővé teszi a haszongépjárműveket üzemeltető cégeknek, hogy a lehető legtöbbet hozzák ki elektromos járműveikből,” nyilatkozta Julius Marchwicki, a Ford Commercial Solutions ügyvezető igazgatója. “A Ford összekapcsolt, kommunikáló járművei és telematikai ajánlatai nemcsak a flották és a sofőrök teljesítményének optimalizálásában segítenek, hanem abban is, hogy a vállalkozások az ügyfelek hibátlan kiszolgálására összpontosíthassanak.”

Az elektromos járművekhez kínált új megoldások révén a flották operátorai nyomon követhetik minden egyes autó működését és energia-felhasználását. A kifejezetten az elektromos hajtással kapcsolatos adatok (például az energiafogyasztás, a feltöltés sebessége, a még megtehető távolság) ismeretében a flottamenedzserek valós időben tudják áttekinteni és optimalizálni a működési költségeket és az autók kihasználtságát.

Az új eszközök segítségével még a légkondicionáló is beprogramozható, hogy a beállított hőmérsékletre hűtse vagy fűtse a kabint, amikor az autó még a töltőre csatlakoztatva áll, tovább javítva ezzel az E-Transit akkumulátorának hatékonyságát. 1 A rendszer figyelmezteti a flotta kezelőit, ha az autót nem kapcsolták töltőre a tervezett időpontban, más eszközök pedig lehetővé teszik, hogy az operátorok a távolból fizessék ki a töltés árát a nyilvános töltőállomásokon, vagy pontos elszámolást kapjanak a költségtérítéshez, ha egy sofőr a saját, otthoni hálózatáról tölti fel a jármű akkumulátorát.

**Ford Telematika: jobb teljesítmény, fokozott biztonság**

A kifejezetten az elektromos járművekhez kialakított szolgáltatások mellett a Ford Commercial Solutions a flottakezelőknek szánt eszközök kínálatát is bővíti, hogy az európai haszongépjármű-üzemeltetők még hatékonyabban működtethessék flottájukat.

A flottakezelők egyik legfontosabb törekvése a sofőrök teljesítményének javítása, ezért a Ford bevezeti a SYNC 4 2 beszéd-asszisztensén keresztül működő, valós idejű sofőrsegítő rendszerét. Valahányszor a vezető túllépi a sebességhatárt, túl erősen gyorsít, keményen fékez, bekapcsolva hagyja a leparkolt jármű dízel- vagy benzinmotorját, vagy elmulasztja bekötni a biztonsági övet, egy hangüzenetet kap, amelyben megkérik, hogy változtasson ezen a szokásán.

“Vásárlóink elmondták nekünk, mennyire fontos számukra egy ilyen sofőrsegítő rendszer,” mondta Marchwicki. “Azzal, hogy ezt a szolgáltatást közvetlenül beépítjük járműveinkbe, a vállalkozások hatásosabban tudják rászorítani sofőrjeiket a biztonságos közlekedésre, ezáltal pedig a járművek energiafogyasztása, kopása és elhasználódása is kisebb mértékű lesz, és ehhez nem kell külön eszközt beszerelniük az autóba.”

A Ford Telematika3 azt is lehetővé teszi, hogy az ügyfelek az állásidőben, a távolból figyelhessék járműveiket. A flotta operátorai riasztást kapnak, ha egy járművet esetleg ellopnak, engedély nélkül használják, elvontatják, vagy ha az autó parkolás közben megsérül. Ha ilyesmi történik, a flottakezelők GPS-követéssel határozhatják meg a jármű helyzetét – még akkor is, ha annak rendszerei ki vannak kapcsolva.

A Ford emellett beépített Sofőrazonosítót is kínál, hogy az operátorok egyszerűbben társíthassák az egyes sofőröket a járművekkel. Ha a vezető a SYNC képernyőn keresztül beírja saját, személyes kódját, az operátor pontosan rögzítheti, hogy melyik sofőr melyik autóval dolgozik. A sofőr és a jármű összetársításával már jól elemezhetők a teljesítménymutatók, és meghatározhatók azok a sofőrsegítő lehetőségek, amelyek révén tovább javítható a sofőr teljesítménye.

Mindezen szolgáltatások a Ford Telematika már meglévő kínálatára épülnek, amelyek sok egyéb mellett GPS-nyomkövetést, geofencing-képességeket, járműállapot-figyelmeztetéseket, üzemanyag- és energiafogyasztási adatszolgáltatást is tartalmaznak. A flottakezelők a Fordjaik mellett immár a nem Ford-gyártmányú járműveik adatait is ellenőrizhetik a Ford Telematikával, maximálisan kihasználva így a teljes flotta üzemidejét, karbantartási ütemezését és a sofőrök oktatását, méghozzá anélkül, hogy egyszerre többféle szoftverrel kellene dolgozniuk.

Emellett a Ford további segítséget nyújt az üzemeltetőknek a Ford Telematika Vezetés társalkalmazással, amely leegyszerűsíti a járművezetők és a flottakezelők időigényes kommunikációját. Az alkalmazás megmutathatja a flottakezelőknek, hogy melyik sofőr melyik járművet vezeti, digitalizálja a napi járműellenőrzéseket, és közvetlenül a flottamenedzser Ford Telematika rendszerébe küldi el a jelentéseket az esetleges károkról vagy műszaki problémákról.

Az új telematikai szolgáltatásokon túl a Ford Commercial Solutions a Ford Adatszolgáltatást is biztosítja, lehetővé téve, hogy a flották közvetlenül hozzáférjenek a gyári szintű járműadatokhoz, felhasználva azokat saját szoftvereikben, vagy a már meglévő telematikai szolgáltatójuk által – anélkül, hogy ehhez szükség lenne egy harmadik féltől származó, külső csatlakoztató eszközre.

A Ford egyik részlegeként működő Ford Commercial Solutions feladata, hogy a gyártói szintű járműadatok és a Ford mérnökei által ellenőrzött információk biztosításával segítsen hatékonyabbá tenni a flották működését. Az Európában forgalmazott Ford haszongépjárművek többségében immár alapfelszerelés a beépített FordPass Connect modem4, amelyen keresztül elérhetők ezek a csatlakoztatott megoldások.

# # #

1 A hivatalosan homologizált energiahatékonysági adatokat az értékesítés megkezdésének dátumához közelebb teszi közzé a Ford. Az üzemanyag/energiafogyasztási, CO2-kibocsátási és az elektromos üzemmódban megtehető hatótávolság adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb EC/692/2008 direktíva alapján regisztrálták. A könnyű haszongépjárművek típusbizonyítványa a Világszinten Összehangolt Könnyűgépjármű-Vizsgálati Eljárással (WLTP) készül, és üzemanyag/energiafogyasztási és CO2-kibocsátási adataikat az Új Európai Vezetési Ciklus (NEDC) és a WLTP eljárás szerint is mérik. A WLTP a 2020-as év végén váltja fel teljesen az NEDC eljárást. Az NEDC kivezetésének időszakában a WLTP által mért üzemanyag-fogyasztási és CO₂-értékeket visszaszámítják az NEDC szabvány szerinti értékekre; ez a 'korrelációs eljárás'. Az új értékek némileg különböznek majd a korábbi fogyasztási és emissziós értékektől, mivel a vizsgálat néhány eleme is megváltozik, így előfordulhat, hogy ugyanazon járműhöz különböző üzemanyag-fogyasztási és a CO2-kibocsátási adatok tartoznak.

2 Ne vezessen zavaró körülmények hatása alatt. Ha lehetséges, használja a rendszerek hangvezérlését; vezetés közben ne használjon kézben tartott készülékeket. Bizonyos funkciók zárolva lehetnek, amíg az autó sebességváltója menetfokozatba van kapcsolva. Nem minden funkció kompatibilis az összes telefonkészülékkel.

3 A Ford Telematika és Adatszolgáltatás előfizetéses szolgáltatások, amelyekre az Általános Szerződési Feltételek vonatkoznak. Az előfizetés havidíj-alapú. A szolgáltatás csak modemmel felszerelt járművekben, illetve a szolgáltatástól függően működik. Az adatok elérhetősége az adatkapcsolattól és a járműadatokhoz való hozzáféréstől függ.

4 A FordPass Connect, a Ford Pass App és a Ford Pass Connect szolgáltatás működéséhez távoli elérés szükséges (a részletekért lásd a FordPass Feltételeit). A csatlakoztatott szolgáltatások elérhetősége az előfizetésektől és a kompatibilis hálózat rendelkezésre állásától függ. A technológia/mobilhálózatok/jármű képességek változásai korlátozhatják a működést és megakadályozhatják a csatlakoztatott funkciók használatát.

***A Ford Motor Company***

*A Ford Motor Company globális vállalat, amelynek központja a Michigan állambeli Dearborn. A vállalat tevékenységi köre a Ford személyautók, haszongépjárművek, városi terepjárók (SUV) és elektromos hajtású autók, valamint a Lincoln luxusautók tervezése, gyártása, értékesítése, és a velük kapcsolatos szolgáltatások biztosítása. A vállalat a Ford Motor Credit Company révén pénzügyi szolgáltatásokat is nyújt. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén. A Ford mintegy 187.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 45.000 alkalmazottat, az összevont, illetve nem összevont közös vállalkozásokkal együtt pedig mintegy 58.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 18 gyártóüzem (12 saját tulajdonú vagy összevont közös vállalat és 6 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3 |  |
|  | Tel: +36 26 802802 |  |
|  | email: ogyorke@ford.com  |  |